'મારા જેવા ઠનઠન ગોપાલને તો આવી કોઇ ઉપાધિ જ નથી.' જીવણલાલે ગર્વથી કહ્યું. 'નાનકડું ઘરનું ઘર છે એ એક સુખ છે. દીકરાને જે પગાર મળે છે એટલું જ મારું પેન્શન આવે છે એને લીધે વહુ તો સગા બાપને સાચવતી હોય એવી રીતે કાળજી રાખે છે. ડોસો ઊકલી જશે તો એ આવક બંધ થઇ જશે એ લાલચને લીધે લાડ લડાવે છે!' સહેજ અટકીને એણે દિનુભાઇ અને હિંમતલાલ સામે જોયું. 'હરિવલ્લભની ધાકને લીધે ત્રણેય દીકરાઓ વચ્ચે સંપ જળવાઇ રહ્યો હતો. હવે જો ત્રણેય સાથે રહે તો અતિ ઉત્તમ, પણ મને એ શક્ય નથી લાગતું. વિભો તો બાજપેયીનો સાઢુભઇ છે એટલે એને ઝંઝટ નથી, પણ પેલી દેરાણી- જેઠાણી સાથે રહેશે ખરી?'